정조 16년
前都事金應斗疏曰伏以臣糞土之質寒賤之踪貧窮落魄自分塡壑猥蒙洪造之澤曾叨金吾之職榮踰涯分感結丹寸竊以爲畜物之賤莫如犬馬而猶有戀主之誠植物之微莫如葵藿而難奪傾陽之性則愛誠之情願忠之忱固不在乎官職高下故竊觀時勢恒切恤緯之誠自不無一二講究者而顧今時臼俗套當官進言猶且譏笑之不暇況臣曾所見叨旣非言責目今情蹤又是冗散則固知狂瞽之妄陳不啻越俎之爲嫌而臣嘗見國朝故事韋布靺鞈亦皆有進言者此固聖世之美事也臣之知識庸陋固不足自比於古人而一段憂愛之忱自有均賦於彝性者臣以勳裔世被國恩食息視聽皆是聖澤頂踵毛髮莫非恩造誠恐一朝就溘溳埃莫效則是上負聖君下愧臣祖有懷而莫暴有恨而徒齎也故玆效獻芹之忱冀備詢蕘之方伏願聖明垂察焉洪惟我殿下以堯舜之姿承祖宗之業聰明睿智卓越百王治法政謨動遵三代夙宵憂勤勵精圖理懃懇之敎藹然於綠綸矯革之策恒軫於施措時値千一之嘉會佇見三五之熙績而祗綠上有獨運之聖下無對揚之休因恬循故悠泛爲事以建白爲陳談以容默爲得計至於國計民憂漠然慮不到於耳目臣嘗慨然而欲進一得者久矣一曰都民艱食之患二曰歉歲奠民之策三曰生民制産之要四曰荒年補賑之議五曰侈濫之宜禁六曰軍政之宜飭七曰庶官之擇任八曰詞訟之戢奸九曰漕運矯弊之道十曰關防制置之議凡此十條或因目下之急務或爲裨治之要道或出固圉之長策蓋都民之艱食實爲挽近所無而見今三南但爲被災朝家經用無所取辦則目下周救之方可謂拮据無策以臣愚見竊有數三件趁今變通者一則近聞關西各穀幸得登熟宜自朝家抄得京江及海西關西浦邊居民中素稱當商鉅賈者以京中各營均廳及松京箕營各處所在之錢限明年以無邊量宜貸給使之及今分往各處從市直貿販各穀自今秋至明年春夏而陸續船運到泊京江後亦宜從市價隨運隨賣則在渠輩爲獲利之道在都民亦可爲延活之方矣大抵市直之騰踴雖或由鉅商之藏置而源其所以則係乎年事之豐歉倉箱不盈則穀價自踊轉輸不乏則民食自裕利之所在商有如渴之赴穀之所聚民無阻飢之歎此實理勢之固然況且自朝家給錢行商任渠興販則其所射宜與有邊之私錢有異而其往其來皆令關由於平市暑以某人某月日貿發於某邑而某日到江云爾則決不敢任意藏置低仰市直朝家又察其船運之勤速射利之輕歇者別加褒賞之意預爲著令而頒示則渠輩必將勇往而貿來者矣商舶之所集穀價亦隨而自輕此爲都民裕食之一道也一則三南列邑之被災旣如是孔酷則明春稅穀之減縮可以推知稅穀旣縮則都下穀貴卽其次第事也臣之愚意則海西長山以北各邑年事與關西相等云今年田賦竝令以本色上納宜矣蓋長山以北田賦之皆以代錢上納者以其長山水路之險惡難於船運故也而近來水道與前稍異各樣商舶之貿販於兩西兩南者無難通涉往來如織今若以各處私船許令載運優給船價則船人之樂赴與三南無異而畢竟無事到泊於京江則上而朝家之經用下而都民之聊生竝皆藉此而有賴矣此爲歉歲裕栗之一道矣一則都下大釀之宜禁近來百物之騰踊專由乎大釀之極盛蓋人心不古專事遊食閭巷間饒居之民莫不以販酒爲業故就以十年前後而言之昔則懸燈之肆百之一二今焉當壚之女十居五六自通衢大道至于曲坊深衖無處不然惟其賣之者愈多故爭爲侈靡酒名無數肴品極備鎭日魚鮮之惟積於市朝者殆若不可勝賣而霎時之間盡入於酒家縣房所屠之肉猶爲不足而私屠日熾以至于蔬菜柴油之屬亦隨而朔貴以有限之物作無窮之糜者惟酒是耳以一日所糜之穀較量於酒與食之需則酒之所費殆爲過半而魚肉菜蔬柴油之屬竝皆如此奈之何百物不至騰踊乎人之流蕩敗亡者從古以淫聲美色爲戒而酒之爲害有甚於此隨處杯盤易爲沈湎者酒也呼群聚友亂攘狂叫者酒也犯分凌上日就訟獄者酒也則酒之爲害非直糜財之爲也然而祭享之所重讌飮之所需藥料之所用但不可廢而貧者之資生飢者之易療亦有所賴則今不可一切痛禁使之無酒於一世其惟可禁者大釀而已蓋大釀之家皆是饒民雖非賣酒足以聊生至若貧店窮民之賣濁延活者閭巷間自釀自飮之徒不必設禁雖曰大釀旣釀之酒亦不可然暴棄惟當限朔著令而今日出令則有今日市直之效明日出令則有明日市直之效矣歉歲濟民之方最是禁酒而若至年豐穀登之日如前勿禁亦無所害矣此爲目下裕民之要道也歉歲奠民之策預宜講究蓋今年穡事始以大旱繼之長霖茁茂登熟之處或倍於常年川反被水之地未免爲災歲一邑之內豐歉相錯同坪之中災實混雜今秋田政最宜詳察臣固知朝家應有及時區劃之方而臣本鄕居每見朝令之下或不無後時之歎俵災之政多在作結之後停還之令或出準捧之餘吏綠爲奸惠未下究蓋由乎廟堂則行會于各道則關飭于列邑故如斯之際時日自底遲滯而然矣以臣愚見竊以爲趁今行會于各道申飭列邑必使守宰親察被災之處失農之民十分消詳俾盡精抄之方毋至臨時窘急虛實相蒙之歎焉今當秋收之時導掌輩侵漁之弊最爲鄕民切己之療蓋欲利於己必害於人勢所固然彼無識牟利之徒憑藉勢力法外濫微之習雖在常年宜加痛禁矧今年事已成穴農被災窮民雖國穀身布猶宜蠲減況彼無名之徵督豈可一任其憑公營私之手乎各宮房各衙門差人輩年例秋收之外凡係侵漁櫌民之事竝宜一切裁抑而其中尤爲橫恣者令道臣守宰直爲勘斷事預先嚴飭京外俾爲貧民奠安之方焉國俗例於大小使星之行專以供億之豐侈爲接待之禮貌故飮食如流茶啖饌品務爲奢靡連床簇器盈尺堆排左右供進其所下箸不過數器而止只爲官僮之哺餟此莫非剜却生民之膏血者也仁者見之宜有凜惕而不安者矣臣謂凡於使星隨其品數之高下分排器數以爲定例毋容濫費則亦可除歉歲官民之一弊矣驛路之凋殘莫如近日朝家於馬政最爲嚴重雖正一品之行只止五馬牌而馬牌之外許多餘馬絡續道路此固驛屬難支之弊而又於各邑各店及路旁村閭其所貽弊不可殫記蓋使星之爲四五馬牌者乃位高體重之行其於敬禮接待之道不可無餘馬之預備而亦宜隨品定例毋至太濫則此亦爲官民沿路除弊之一道矣生民制産最爲有國之大政故從古聖帝明王莫不以制民産爲急先務無逸一篇無非明農之意七目八章皆是力穡之事故我聖朝良法美規必以務農爲先開國累百年民國殷富漢時之紅腐唐世之斗直可以匹休而近年以來人心不古法綱漸弛民無食力之心官無觀農之政苟非至愚至孱之民則皆以服穡爲恥遊談爲高雜岐多方戲嬉無節賭擲數宵費至十金先賣自己之農牛庄土不足則誘弄良民又蕩其家貨無復着手處則相聚爲盜爲守宰者視若尋常莫之爲禁此已寒心之甚者又有出沒京鄕釀奸牟利遊衣而遊食者故終歲盻盻之農民反爲艶視而慕效棄本而趨利者十之八九此皆法綱隳弛之致耳此宜嚴飭京外所謂各樣雜技之徒一切嚴禁而鄕民之棄本鄕來接京中者搜索坊曲一竝逐送其所居邑又非工儒業武而公然留連京洛之流竝卽搜逐使之歸農而留接之主人亦爲抵罪使不敢容護掩置焉夫堤堰所以貯水備旱之要道自是農政之大者而此法漸弛湮塞而不之濬潰決而不之防近來旱災之偏被皆以此故而又有川邊灌漑之地近因山岡之童濯一經驟雨土崩沙流漸至水道之墊塞川高畓低易致潰決每被水災而民殘力綿無以隄築臣謂特命堤堰及各道道臣嚴飭各邑堤堰之當濬者川洑之可防者着意修築而各邑空石徒歸官用與吏橐宜飭守宰使之專意輸用於築堰及防川俾有實效宜矣至若各處陳荒亦多可墾處而一次起墾則後雖還陳猶爲逐年徵稅於當初起墾者故人皆怯於墾陳當此田土之極艱緣此而不得耕墾者誠爲可惜臣謂陳荒及舊陳可墾之地竝許呈官起耕後別錄以續田以爲隨起隨稅之道宜矣牛禁自是令甲之大者而法禁解弛犯之者容易禁之者尋常京外私屠之弊無處無之此亦妨農之甚者此宜益申舊章俾有成效焉此雖膚淺之說而其於制産之方未必爲無補惟聖明澄省而裁擇焉荒年賑政實爲聖朝恤民之德意而朝家每當歉歲例有納粟空名帖發賣補賑之規臣愚見竊有所不便者焉夫資階金玉固非下賤之所可爲者而近來空名帖定價至廉所謂折衝不過爲十金雖曰嘉善僅爲十餘金故閭巷下賤莫不頂金玉而腰紅此爲名分之紊亂甚矣況且軍額由此而減縮蓋空帖滿萬所得不過爲十餘萬金得此十餘萬之財而先失滿萬之軍額已非朝家之得計況其滿萬充額之際黃口疊役呼冤之弊勢所必然其爲擾民極矣且彼下賤之類藉其資階肆行濫習於貧殘士族其所有關於風化亦非細故雖以滿萬之空帖盡數發賣而補賑許多弊源猶尙如此矧乎一次當賑所下空帖元無定數朝家所知之外吏胥之緣奸圖出又不知爲幾則軍額減縮豈徒滿萬耶非直此弊之爲然又有民俗之緣是而漸薄者蓋荒年數三包之穀價足爲金玉之階故鄕曲愚民之視其親族之飢餒垂死而曾不以升斗相資專以輸官得帖爲計以此推之朝家之賣帖補賑不如使其鄰里及時救助也明矣以臣愚見竊以爲從今以後凡當賑政永革空名帖發賣之規而前期行會於各道各邑抄得飢民又募富民之欲爲加資者能活十戶以上者特許折衝階二十戶以上者特授嘉善階而至若五六十戶以上者則別施褒賞之典實合敦風濟民之方矣侈濫之成風實爲方今之痼弊蓋財用之匱竭民生之倒懸專由於侈濫雖以四海之大呑洩於一尾閭而水爲之盈縮況以有限之物爲無盡之費則財安得不匱民安得不困乎勤儉二字實我列聖朝家法而昇平旣久物侈而豐繁華日滋俗尙漸移軍裝之鮮明也朝服之華采也蓋是三代遺制而至若服飾之朴素有關士夫廉節衣章之等級亦係上下名分而侈風旣盛濫習自長營峻宇者羞其宇之不峻於隣宇騎駿驄者恥其驄之不驄於他驄雲鞋道服莫辨隷之子帷轎繡簾渾坐市井之妻驄帽貂扇豈合宰屠之賤幅巾方冠奚宜醫譯之類富人則一婚一喪動費千金而貧亦效尤雖賣家鬻庄猶費半千依樣富家而乃已至於衣服飮食莫非踰制過分身在雄藩腴邑手法已滑及其解官居家猶且依前侈靡終至於蕩盡家貲而後已故於是乎細瑣之干囑鄙陋之薄俗先自士夫而延及閭井當官貪饕之風剝割之政職由於此矣倘使朝廷之上務尙節儉政注排擬之際苟將曰某也之人器可合某窠而儉德不足某也之才能堪任某職而奢侈太過誠以奢儉爲陞黜取舍之一道至於醫學吏胥之任亦以奢儉參互於人器可否之間則其於移風易俗之方豈無上好下甚之效乎朝著如此則儒生宜然儒士旣如此則小民又可推矣雖然梁肉藥石俱有可用故古人以德敎爲梁肉以刑法爲藥石將治積年之痼疾固不可專以梁肉爲調補而參用藥石也故在今矯革之道不可無刑法之申嚴也我國之綿紬便是中朝之帛則老者當衣綾段自是中國之物則賤者宜禁而目今街巷年少無賴之輩無不服紬而閭井婢僕賤隷之妻皆着綾錦至於吏胥之苧袍市井之濫服皆是禁令而近來法禁漸弛無不冒着掌憲之臣間有申禁而群聚嘲笑歸之不緊又目以五日京兆法令因此而不行此實當今之痼弊也今之言者每以習俗之難變爲言而臣請以已然之效言之矣加髢一禁窮士貧民之過婚者俱無以髢髻爲憂者此豈非明效已驗乎雖然我東之人每有高麗公事三日之語故法令日下民無持久之心惟殿下深軫侈濫之弊益懋崇儉之政使八域臣庶咸知聖朝矯革之盛德焉軍政之鈍弊莫如近日傳曰國之大事在祀與戎然則戎政之爲有國大事也審矣顧今各邑軍摠太半黃口與疊役也假如萬戶之邑則軍摠爲萬餘除去班戶及雜頉則應役實戶不過爲十之三四雖使逐戶有三男子猶不滿元額而況近世習俗絶無兄弟之同鼎者子而娶婦亦必各炊而分戶故一戶三男尙矣無論則元額充數殆同龜背之括毛里丁若知村婦之生男則預錄私簿待其代頉而充額此爲黃口及其稍長又添他役此爲疊役也以一人之身而旣入本官之役者又入巡兵營之役又兼保人奉足等各色自黃口而至白首哀彼小民其何以不困乎苟究其弊專由乎近來民習之不古而然也我國素重世閥也故士夫族派不侵於編伍之役此實祖宗良法美規而侈濫成風詐僞日生世爲軍保之民稍有家貲則變幻係貫或屬於璿派或托於勳裔締結窮殘士族冒入世譜又因庸碌守宰圖受鄕帖或以將校吏之姻親或以鄕作廳之募入其他額外校生權門庄奴百岐圖免不一其端是以富實者多子多孫不入軍保貧弱者兩役三役訴冤無處民習之巧詐軍額之虛疎至此而極矣兼以近世人無守分之心欲掩其根派而每爲轉移他境之計貧者因其窮困流離富者爲其藏蹤而遷徙東者西而北者南此非細故也夫法令不嚴則無以戢奸强者不抑則弱者難保臣愚竊以爲衆所共知士族世閥之外冒稱班族者嚴飭各邑溯考數十年帳籍摘發其變幻係派圖免軍保之類一竝汰定編伍之役按覈戶口之實數永塞雜岐之圖免苟非不得已之事故則不許任意遷移於他境如或移接則先受本官文牒錄其世派移付於所到之官如其世族也則俾勿受侮於他鄕如其賤流也則亦無閑游於所到實合矯救軍政民習之一助又於各邑皆有吏校輩稧房村者所謂稧村者皆是富村饒戶而一入稧房之後全一村皆免簽丁之役山郡之僻村沿邑之諸島此弊尤甚此宜一切嚴飭革罷竝俾爲均簽奠民道矣庶官之隳廢實爲當今之最可憂者在昔唐虞盛世猶有惰哉隳哉之戒矧今世級漸降事變無窮雖精白共貞乃心王室尙多日不暇之歎何況大小臣工專事恬嬉身居淸顯者惟思厭避而占便方其未得之時惟恐得之之或後及其旣得之後反視以絆人之苦銜府牒曹務漫不省察而吏緣爲奸身居蔭路者只以準朔滿仕爲計凡有職務徙知按例而署押雄藩腴邑指爲準的而意慮所到惟在於廩俸多寡官況豐薄至於民憂邑弊殆視秦瘠一政之善民被其澤一令之暴民受其害而喜怒刑賞只憑一己之私慾莫體分憂之聖簡故民生之困瘁職由此矣倘使居官任職之臣一食之飽圖報吾君所以飽之之恩一衣之暖思效吾君所以暖之之渥一民之訴必曰是吾君之赤子而俾我以撫摩者我敢不恤一訟之決必曰是吾君之民隱而俾我以聽斷者我敢不公朝晝已行之政孜孜於夜枕之上慮其便否軍賦方來之務念念於日用之間而懋爲便宜則人之才器雖有賢不肖之不同誠之所到庶不至於大過矣苟究其道則要在務實蓋近日薦擧之法徒爲文具而無實效以臣愚見竊以爲莫如修明薦法也夫初仕卽來頭字牧之階梯也爲官擇人之道宜自初仕而始人器之可用固不在地閥之華顯寒微每於大政之時銓曹三堂齊會朝堂毋論生進幼學行才諝器局廉直分彙爲薦目及其完薦之後就議於政府問政之日質其可否而後俾得排議於初仕所謂守令薦亦皆有名而無實夫階至守令則已是歷試於職務者隨其著績以循良才能剛明公直爲薦目而一切以公平因作薦彙時經乙覽則主薦者之孰公孰私被薦者之其名其實自有洞燭於聖鑑矣此必有助於熙庶績之效矣詞訟之日繁專由於戢奸之無策若使聽訟之官皆如由也之折獄則雖以近世民習之詐爲猶有懲戢之望而第緣京外掌法之官多非其人有拘於顔私知非誤決者或有聽斷不明見賣於奸吏者直者不得伸冤者不得辨以至於逐年呼訴奔走京鄕者固多矣而亦有釀奸牟利之徒架虛飾僞締結吏胥以冀僥倖長立官門及其情態盡露之後又因官長之遞易故爲嘗試之計者項背相屬然則直而見屈抱冤呼號者不可不聽非理架虛假稱鳴冤者亦不可不懲而二者交於中辨別無路於是乎關節畓至賄賂公行其中稍號廉直公正者亦未免鄙瑣之訾謗蓋欲採探情實之際爲其親信任使者之所賣而然矣然則矯救之方惟在擇人而從古則哲帝亦其難則在今庶官之衆百僚之多其何以一一得其人而任之乎大抵事變無窮奸僞百端則其所辨決在乎聽者之明斷而訟之七八每在於山地蓋以有限之山地人皆廣占無勢殘民將無可葬之地以比之故爭訟日甚此實不可不變通裁定者也朝家法典自有隨品定制而庶人則元無步數試以東西郊山地言之北邙累累之塚皆有子孫而亦多金玉富庶之輩則步數有無之無關於山理也明矣臣謂凡有山訟雖士夫有步數之家苟非來龍則一從法典所載步數而裁定禁養至於無步數庶人則除非破腦毁階之外無敢以步數爭訟而雖是庶人又若世葬之地則俾無威勢勒奪之意嚴明條列頒示中外無至法外爭訟宜矣大抵法典自是王府和關也宜令大小民庶曉然共知然後智者知所遵而易行愚者有所畏而不犯顧今通編之刊行金科玉條粲然如掌而京鄕小民無以詳知易爲觸犯夫赤子之匍匐入井蓋以不知井之故也與其救之於旣入之後無寧使之預知而不入也以臣愚見竊以爲宜自朝家廣印通編頒送於各邑使各邑卽於每坊各頒一部以爲常目在之之道使國內人人咸通律文民各知犯某罪當某律而官亦不得枉法低仰則其於簡詞訟戢奸猾之政亦爲一助矣漕運之弊正宜趁今矯救今番嶺漕之許多臭載誠非細故伊時聖敎特出於詳覈懲以杜後弊之至意則更非如臣膚淺之見所敢容議者且有向者憲長之疏陳臣未敢知畢竟朝家區劃之如何而以臣愚意都不如申明舊典而已大洋風浪雖非人力所容爲者而謹以先朝甲午飭敎後觀之船隻之敗不敗專在於裝發之早晩護送勤慢槪可知矣蓋臭載之弊其端有四一則船主之不實也所謂船主便成地方官循私用手之窠方其圖差之際費了許多之賂物故船主之於沙格亦視情債之有無而及其騎船之後以和水幻米爲補充所費之計又多犯用於元數自知其無以充納則於是乎設計故敗而差員雖曰騎船惡風險濤各船參差轉發於大洋之中雖欲逐船檢察其作奸之狀勢實末由苟究其源則專由乎船主之初不擇差故也此宜嚴飭於漕船所在邑船主沙格各別以富實人擇差痛禁其行賂圖差之弊也一則裝發之差晩也裝發日字自有元限而近來則裝船之後率多淹滯遲發以値節晩故淫風惡雨每在深夏之際而時値極熱水又無力船舶破敗多在此時若於二月內準捧裝載三月初卽爲發船則雖候風緩行決不至於深夏而庶可免渰覆之患矣一則護送之不勤也沿海地方官護送交付之法最初嚴密蓋其法意則以爲遠地沙格難識他道海程之險夷故必使地方官擇送備諳水路者乘船前導自甲境護送於乙境自乙界又如是而各於海路立標定界以次護送此實法例也而近來此法逐年漸弛各邑色吏輩謂之護送軍價收斂浦民歸之私橐只謄文簿於點檢之所瞞報形止而已元無乘船護送之實故漕稅船之肓進致敗率由是焉寧不駭痛哉在今矯救之策無論漕稅船各其裝發之邑預先以發船日字文移於沿海各邑而各邑預於潮退水縮時就其該邑境內隱嶼淺港所在處以長大本立標懸旗書以某邑隱嶼淺港雖潮滿水漲勿令沈折而高揭使船人遠望而預避又計文移中發船日字乘船待候於各其海界立標處以次前導護送一如陸路使星之迎送而交付給文以爲憑考則庶無如前肓進致敗之弊矣一則各道都差使員之不爲擇差也蓋都差員創置之法意則各於海門要路船舶湊進處點檢船格之虛實直假穀物之濫載與否及各邑之護送勤慢一一論報于戶曹及惠廳也而近來此法亦已廢弛甚至於簿書期會之節竝與名實而俱乖此宜另飭各道遍審海路之形便各於海門船舶往來之要路無論守令邊將必以有地望憚壓列邑之衙門定爲都差員點檢之所詳考其行船日字及護勤慢一邊董飭列邑一邊直報京司以爲考實之政則船人濫載之弊沿邑護送之節自有飭勵之效矣臣之此論實出敷陳已存之法意兼付一得之愚見第朝令之下始則至嚴末乃解弛所謂關飭只爲一張虛紙而伏願聖明亟令廟堂大加商確別作節目刻揭各邑以爲永久遵行之道焉臣於漕船事又有區區憂難者蓋船之完固專在於制作而制作之堅緻惟在丁槊之縝密所謂漕船以三年一改槊爲定例故造作之時專以省工偸食爲事僅爲支過三年之計丁槊之裝飾稀闊不密元無完緻之意小遇風濤及隱嶼輒致裂破漕船致敗之比私船頻數良以是也至若兵船則比漕船尤甚所謂丁槊只爲依樣而已而每當行操之時急急修改僅得經操而止此可謂緩急不虞之所備乎京江私船一次堅造能過十年而漕兵船則僅支三年三年之內又有種種裂破之患臣謂無論漕兵船其所制作之堅緻丁槊之縝密一依京江私船例然後方可有賴於輸用矣關防之設寔出固圉之策而海防之緊重尤有皦然於陸鎭嶺扼千里警急惟在一颿風之間苟於平常無事之時未盡制置之方則脫有緩急事變之日實無措手之策夫以三南水路之緊要無一防營已極疎虞而全羅道古群山之依長淵例移設山北操場陞爲水軍營將者蓋因其時操卒之渰沒而特命變通道帥臣遍審各鎭形便十分商確萬全當者也道啓廟議至今尙在臣不必疊架而其槪則本島形便六十里周廻而開局十二峯連絡而如城東西南北各有內外海門一入海門港闊風藏可容數百戰艦各處船舶莫不候風於斯而湖水營遠近猗角一路邑鎭上下控勢居在三南之要衝此實天作海防上可方京畿之永宗鎭下可比嶺南之多大浦且行操之基繫纜之地反有勝於左右水營故前入亦多設置獨鎭之議廟謨僉同講究長策以該島僉使陞爲邊地履歷窠而自前島民難支之許多弊源次第釐革招集流散之海戶俾成鎭樣其所設施可謂經遠矣行之纔十年而忽於再時年冬久勤窠議定之際遽然還降旣曰要衝而設爲行操之所不使主將管轄而使彼虞候替行於五百餘里之外已不成關防體貌又況當其行操之時列鎭軍卒咸聚本島而若有意外風濤連日不霽虞候一行未得趁期利涉則列邑之多日廚傳操卒之曠期等待其所貽弊不一其端又況萬有一緩急不虞之時則其可坐受節制於半千里之外乎唐之張巡有言曰臨機應卒在於呼吸而動詢大將事不相及非知兵之變者陸贄又曰機會變於斯須而定計於千里之外用捨相礙否臧皆凶兩人言正爲本島形便而準備者也蓋自忠淸水營至本道水營八百餘里之間許多海鎭無一可據之險惟此一島實爲通京之咽喉外此則他無往來之路論其形便則非特有重於永宗多大實是三南第一緊扼此固其時道帥臣所共遍審而詳知也陞營後曾經僉使諸武臣所共目擊而明見也特賜下詢則其爲瞭然不啻若古人聚米詳矣臣曾往來南邑備諳本島形便之如此故竊以爲不獨如前陞設之爲可必陞防營然後可以稱天設之關防矣旣陞而旋降纔降而又陞似涉銷刻之嫌而邊圉制置之方惟當講究其鞏固悠遠之謨而已故北路長津之以別將而陞僉使以僉使而陞府使此其已例也其不可以更張銷刻爲嫌也明矣而如或拘於銷刻終以更陞爲難則亦有一事之尙可變通者蓋水軍虞候每是鄕曲無勢冷弁其爲風力未必多勝於有資歷之久勤況彼不過爲一時過去之客官而僉使乃平日坐鎭之主將也設或以久勤窠仍置必以資歷聲望之可堪爲守宰者差遣使之專掌一島雖田賦民籍皆令管轄俾盡平日撫摩之政仍行號令權兼營將之任以爲領操則虞候巡操之許多弊端自歸釐革而海防亦有所賴矣伏願聖明特令廟堂及其時道臣更加商確務爲鞏固之策焉天設重關之險於海門要衝固非偶然實是畿湖諸島所未有之形勝朝家若遣一畫師圖寫形便一經睿覽則可燭臣言之非妄矣畿輔之左右防營創置于西南兩路以爲都城之藩翰者莫非經遠之圖而西路則地勢險阻靑石白峙俱是一夫當關之地松京長湍依險設鎭坡州防營又據臨津之險而築堡置將綢繆設施可以有恃於緩急之日而水原之自古設置防營兼爲獨鎭亦出於南路鞏固之策蓋其地勢處三南要衝之所嶺湖水陸之路四湊五合於府境實爲漢南之門戶而人民之繁士馬之衆甲於畿甸脫有事變於南路則最是彼我必爭之地而況今新治遮截孔路錢穀甲兵之措置比前尤多則其所守備之道尤宜審重故前後築城之議屢發於章奏間聖上亦有令廟堂稟處之命而尙今持疑未有主一之論臣未知其故之何居而槪不過謂財力之難辦也地勢之平夷難於城守也而已而我國之大城名都皆在平原如全州大丘淸州海州等邑無非平野之築也壬辰延安之捷最爲雄快而顧其城址則傾仄淺低主山高壓登臨俯瞰城內動靜歷歷如掌又有前面之窺峯此皆兵家之所忌而久爲固守終得大捷此實由於主將之臨機善備制勝方略之如何耳如其初無可守之城則直所謂用武之無地矣若以本府謂其平曠而初不設防榮則已矣旣爲設營而諉之不可守而岐議於築城則臣未見其可也若以財力之難辨爲言則近來經費雖曰罄乏其於一城之築豈可無商量區劃之方乎劃定步數隨其地勢之便宜山上高燥而築之以土平地輭濕而累之以石則財力所入亦減於全石爲築且或以今當歉歲難於動民營築爲言則古有値歉日宴湖上者今若給價募民俾爲營築則亦可爲貧民聊生之一道況乎一時經紀費力可作畿甸之完邑保障矣其於朝家之利害輕重顧何如耶今當昇平之日築城防患云者殆若迃闊衍語而武經曰安不忘危此實古人先事之慮也伏願聖明博詢廟堂講究經遠之謨以爲及時營築之方焉八域之大兆民之衆爲弊爲瘼者道各不同邑各有異而旣煩且屑臣不敢一一陳達而謨猷之入告有懷而無隱自是經幄臺閣之事而臣雖微賤事係民國愚忠自激不不能知裁伏惟殿下恕其狂忘而省察苟有一半分利國便民者博詢廟堂擧而措之臣固死有榮焉伏願聖明勿以人微而廢言答曰省疏具悉諸條民弊官制間多有所見許令廟堂稟處其中停還之事差人收稅事纔有別下飭敎矣使星廚傳侈濫之弊驛馬加把之習別般嚴飭諸道事令廟堂知悉